Broj: 711-I-2298-P-131-21/22-06-23

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnice Alenke Kinderman Lončarević, članice Upravnog vijeća Hrvatske energetske regulatorne agencije** (u daljnjem tekstu: HERA),na 191. sjednici, održanoj 21. listopada 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnice Alenke Kinderman Lončarević, članice Upravnog vijeća HERA-e, neće se pokrenuti, s obzirom da iz prikupljenih podataka i dokumentacije u vezi članstva supruga dužnosnice u Nadzornim odborima trgovačkih društava** **HEP-Plin d.o.o., HEP-Proizvodnja d.o.o., HEP-Opskrba d.o.o., HEP-Trgovina d.o.o., HEP-Telekomunikacije d.o.o. i HEP-Upravljanje imovinom d.o.o. te stupanja u poslovni odnos HERA-e s trgovačkim društvima Hrvatska elektroprivreda d.d. i** **HEP-Proizvodnja d.o.o. ne proizlazi da je u postupanju dužnosnice došlo do moguće povrede odredbi ZSSI-a.**

Obrazloženje

 Povjerenstvo je dana 4. lipnja 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-2064-P-131/21-01-2. U predmetnoj prijavi navodi se da je suprug dužnosnice član Nadzornih odbora trgovačkih društava HEP-Proizvodnja d.o.o., HEP-Opskrba d.o.o. i HEP-Plin d.o.o. te da prema članku 25. stavku 1. Zakona o regulaciji energetskih djelatnosti („Narodne novine“, br. 120/12. i 68/18.) član Upravnog vijeća i članovi njegove uže obitelji ne mogu biti vlasnici, dioničari ili imatelji udjela u energetskim subjektima više od 0,5% temeljnoga dioničkog kapitala, članovi uprave ili nadzornih odbora ili bilo kojih drugih tijela u energetskim subjektima te da im nije dopušteno imati materijalni interes u području energetskih djelatnosti i nije im dopušteno obavljati druge poslove u energetskom subjektu na kojega se primjenjuju odredbe toga Zakona, zbog čega bi moglo doći do sukoba interesa.

 Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Člankom 23. stavkom 1. Zakona o regulaciji energetskih djelatnosti propisano je da HERA-om upravlja Upravno vijeće Agencije koje ima pet članova od kojih je jedan predsjednik Upravnog vijeća, a jedan njegov zamjenik. Stavkom 3. istoga članka navedenog Zakona propisano je da predsjednika i članove Upravnog vijeća imenuje Hrvatski sabor.

Uvidom u Registar dužnosnika, kojeg ustrojava i vodi Povjerenstvo, utvrđeno je da Alenka Kinderman Lončarević obnaša dužnost članice Upravnog vijeća HERA-e, od 2. lipnja 2021. do danas. Slijedom navedenog, povodom obnašanja navedene dužnosti, dužnosnica Alenka Kinderman Lončarević u obvezi je postupati sukladno odredbama ZSSI-a.

Dužnosnica Alenka Kinderman Lončarević podnijela je prije imenovanja na dužnost članice Upravnog vijeća HERA-e dana 24. ožujka 2021. zahtjev za očitovanjem Povjerenstva bi li u slučaju njezinog izbora za članicu Upravnog vijeća HERA-e njezino obavljanje poslova bilo u skladu s načelima obavljanja javne dužnosti s obzirom da je njezin bračni drug član nekoliko nadzornih odbora energetskih subjekata, a pored toga je zaposlen u Hrvatskoj elektroprivredi d.d. kao pravnik u Sektoru za pravne poslove.

Povodom navedenog traženja Povjerenstvo je na 121. sjednici održanoj 9. travnja 2021. dalo očitovanje Broj: 711-I-821-P-71/21-03-19 da odredbe ZSSI-a ne reguliraju uvjete koje mora zadovoljavati osoba koja bi obavljala funkciju člana Upravnog vijeća HERA-e, već je to izričito propisano Zakonom o regulaciji energetskih djelatnosti, a podnositeljica zahtjeva je upućena da, ako bude imenovana članicom Upravnog vijeća HERA-e, u slučaju mogućeg stupanja u poslovni odnos društva Hrvatska elektroprivreda d.d. i njegovih ovisnih društava s HERA-om, u svakom pojedinom slučaju zatraži mišljenje Povjerenstva.

Uvidom u Registar imovinskih kartica, kojeg ustrojava i vodi Povjerenstvo, utvrđeno je da je dužnosnica Alenka Kinderman Lončarević u svim podnesenim imovinskim karticama navela podatke o suprugu.

U svrhu utvrđivanja činjenica u postupku iz nadležnosti Povjerenstva od HERA-e zatraženo je dopisom Broj: 711-I-1126-P-131/21-02-11 od 29. srpnja 2021. očitovanje je li HERA u razdoblju od 2. lipnja 2021. do tada stupala u poslovne odnose sa sljedećim trgovačkim društvima: HEP d.d., HEP-Plin d.o.o., HEP-Upravljanje imovinom d.o.o., HEP-Trgovina d.o.o., HEP-Proizvodnja d.o.o. i HEP-Opskrba d.o.o.

U odgovoru na spomenuto traženje HERA se dopisom KLASA: 310-43/21-01/107, URBROJ: 371-06-21-2, od 2. kolovoza 2021. očitovala navodeći da u razdoblju od 2. lipnja 2021. do 29. srpnja 2021. nije stupila u poslovni odnos s nekim od gore navedenih trgovačkih društava u smislu odredbe članka 4. stavka 3. ZSSI-a.

Povjerenstvo je nastavno na dostavljeno očitovanje od HERA-e dopisom Broj: 711-I-1441-P-131/21-04-11 od 27. rujna 2021. zatražilo dopunu očitovanja dostavom podataka je li HERA u razdoblju od 2. lipnja 2021. do tada donosila bilo kakve odluke iz svoje nadležnosti u odnosu na ista trgovačka društva te ako jest, zatraženo je navesti koje su to odluke te koja je bila uloga Upravnog vijeća HERA-e.

HERA se na navedeno traženje očitovala dopisom KLASA: 310-43/21-01/107, URBROJ: 371-06-21-4, od 25. listopada 2021. navodeći da je u razdoblju od 2. lipnja 2021. do 27. rujna 2021. donijela jedno rješenje koje se odnosi na trgovačko društvo HEP d.d. i tri rješenja koja se odnose na trgovačko društvo HEP-Proizvodnja d.o.o. kako slijedi:

1. HEP d.d. - Rješenje KLASA: UP/I-034-02/21-20-8, URBROJ: 371-06-21-3, od 30. srpnja 2021. je donio predsjednik Upravnog vijeća HERA-e
2. HEP-Proizvodnja d.o.o. – Rješenje KLASA: UP/I-034-02/21-10/41, URBROJ: 371-06-21-9, od 23. srpnja 2021. je donijelo Upravno vijeće HERA-e na 15. sjednici održanoj 23. srpnja 2021.
3. HEP-Proizvodnja d.o.o. – Rješenje KLASA: UP/I-034-02/21-10/42, URBROJ: 371-06-21-4, od 23. srpnja 2021. je donijelo Upravno vijeće HERA-e na 15. sjednici održanoj 23. srpnja 2021.
4. HEP-Proizvodnja d.o.o. – Rješenje KLASA: UP/I-034-02/21-10/40, URBROJ: 371-06-21-5, od 31. kolovoza 2021. je donijelo Upravno vijeće HERA-e na 17. sjednici održanoj 31. kolovoza 2021.

U privitku dopisa dostavljene su preslike navedenih Rješenja.

Uvidom u podatke sudskog registra Trgovačkog suda u Zagrebu utvrđeno je da je suprug dužnosnice bio član Nadzornog odbora trgovačkog društva HEP-Plin d.o.o. do 2. srpnja 2021., član Nadzornog odbora trgovačkog društva HEP-Proizvodnja d.o.o. do 29. lipnja 2021., zamjenik predsjednika Nadzornog odbora trgovačkog društva HEP-Opskrba d.o.o. do 30. lipnja 2021., predsjednik Nadzornog odbora trgovačkog društva HEP-Trgovina d.o.o. do 2. srpnja 2021., član Nadzornog odbora trgovačkog društva HEP-Telekomunikacije d.o.o. do 30. lipnja 2021. te je predsjednik Nadzornog odbora trgovačkog društva HEP-Upravljanje imovinom d.o.o. od 26. studenoga 2018.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, a stavkom 3. je propisano da se poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Stavkom 5. istoga članka ZSSI-a propisano je da su povezane osobe u smislu toga Zakona osobe navedene u stavku 2. te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom e) ZSSI-a kao jedno od zabranjenih djelovanja dužnosnika, dužnosnicima je zabranjeno tražiti, prihvatiti ili primiti vrijednost ili uslugu radi glasovanja o bilo kojoj stvari ili utjecati na odluku nekog tijela ili osobe radi osobnog probitka ili probitka povezane osobe te je točkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Nastavno na sve utvrđeno, prvenstveno se napominje, a kao što je već istaknuto u očitovanju Povjerenstva Broj: 711-I-821-P-71/21-03-19 od 9. travnja 2021., da odredbe ZSSI-a ne reguliraju uvjete koje mora zadovoljavati osoba koja bi obavljala funkciju člana Upravnog vijeća HERA-e, već su navedeni uvjeti propisani Zakonom o regulaciji energetskih djelatnosti te je, pored ostalog, člankom 25. stavkom 1. toga Zakona propisano da član Upravnog vijeća i članovi njegove uže obitelji ne mogu biti vlasnici, dioničari ili imatelji udjela u energetskim subjektima više od 0,5% temeljnoga dioničkog kapitala, članovi uprave ili nadzornih odbora ili bilo kojih drugih tijela u energetskim subjektima te im nije dopušteno imati materijalni interes u području energetskih djelatnosti, odnosno nije im dopušteno obavljati druge poslove u energetskom subjektu na kojega se primjenjuju odredbe toga Zakona, zbog čega bi moglo doći do sukoba interesa.

Okolnost da je suprug dužnosnice bio član Nadzornih odbora trgovačkih društava HEP-Plin d.o.o., HEP-Proizvodnja d.o.o., HEP-Opskrba d.o.o., HEP-Trgovina d.o.o. i HEP-Telekomunikacije d.o.o., s kojih je dužnosti razriješen u roku od 30 dana od dana imenovanja dužnosnice za članicu Upravnog vijeća HERA-e, te da je trenutno predsjednik Nadzornog odbora trgovačkog društva HEP-Upravljanje imovinom d.o.o., ispituje se stoga u kontekstu ispunjavanja uvjeta za imenovanje člana Upravnog vijeća HERA-e što nije nadležnost Povjerenstva.

U kontekstu primjene ZSSI-a sagledani su slučajevi stupanja u poslovni odnos HERA-e s trgovačkim društvima Hrvatska elektroprivreda d.d., HEP-Plin d.o.o., HEP-Proizvodnja d.o.o., HEP-Opskrba d.o.o., HEP-Trgovina d.o.o., HEP-Telekomunikacije d.o.o. i HEP-Upravljanje imovinom d.o.o. u razdoblju u kojem je suprug dužnosnice bio član nadzornih odbora tih društava, a dužnosnica istovremeno bila članica Upravnog vijeća HERA-e, te je utvrđeno da od imenovanja dužnosnice za članicu Upravnog vijeća HERA-e dana 2. lipnja 2021. pa do razrješenja supruga dužnosnice s položaja člana Nadzornih odbora trgovačkih društava HEP-Plin d.o.o., HEP-Proizvodnja d.o.o., HEP-Opskrba d.o.o., HEP-Trgovina d.o.o. i HEP-Telekomunikacije d.o.o. nije bilo poslovnih odnosa između HERA-e i navedenih trgovačkih društava, a do 27. rujna 2021. nije bilo niti poslovnih odnosa HERA-e s trgovačkim društvom HEP-Upravljanje imovinom d.o.o. u kojem suprug dužnosnice obnaša funkciju predsjednika Nadzornog odbora.

Povjerenstvo nastavno na sve utvrđene činjenice zaključuje da iz istih ne proizlazi da je u postupanju dužnosnice Alenke Kinderman Lončarević, članice Upravnog vijeća HERA-e, došlo do moguće povrede odredbi ZSSI-a.

Naposljetku, Povjerenstvo upućuje dužnosnicu, koja je i obveznica u smislu Zakona o sprječavanju sukoba interesa („Narodne novine“, broj 143/21.), da je sukladno odredbama članka 9. navedenoga Zakona, koji je stupio na snagu 25. prosinca 2021. te je njegovim stupanjem na snagu prestao važiti ZSSI, ako se pojave okolnosti koje se mogu definirati kao potencijalni sukob interesa, dužna deklarirati ga na odgovarajući način i razriješiti tako da zaštiti javni interes kao i da je dužna, ako nije drukčije propisano zakonom, izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Slijedom svega navedenog, odlučeno je kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Alenka Kinderman Lončarević, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana